《游台城归饮秦淮酒楼》
清代·俞明震

台城夜夜青燐飞，归马趑趄烟火微。苍鹰盘空作鬼语，千年辇路春萋萋。

丈夫慷慨矜奇计，那识兴亡等閒事。才上新亭有泪痕，又见钟山拥王气。

劫运初回大地寒，愁心叠叠看春山。要将肝胆照江海，谁放哀乐生波澜。

繁华过眼春心在，莺飞草长真无赖。忽漫飘零怨晓风，流光咫尺不相待。

琵琶弹作清夜游，倾囊买醉秦淮楼。城上灯红照酒醒，鬓边花好替人愁。

冥濛谁作五里雾，修到神仙皆世故。阅尽荣枯怀抱孤，江关哀怨知何处。

丝肉缠绵四座春，相逢不忍说酸辛。年年一片蒋山月，照见伤心第几人。

作者简介：俞明震（1860～1918），字恪士，又字启东，号觚庵，祖籍浙江山阴(今绍兴)斗门，生于湖南。光绪戊子（1888年）科举人，官至甘肃提学使。入民国，为肃政史，谢病归隐杭州西湖。明震工诗，吟甚苦，自言成一诗或至终夕不眠，甚且病眩，故所作不多。所著《觚庵诗存》传于世。